b'\n_START_ARTICLE_\nNe\xc4\x8derkare\n_START_SECTION_\nDokazi\n_START_PARAGRAPH_\nPriimek  (prenomen) Ne\xc4\x8derkare je zapisan v 40. vnosu Abido\xc5\xa1kega seznama kraljev, sestavljenega med vladanjem Setija I. (1290\xe2\x80\x931279 pr. n. \xc5\xa1t.).  Ne\xc4\x8derkare je vladal neposredno za Merenrejem Nem\xc4\x8denkafom II. Priimek Ne\xc4\x8derkare je dokazan tudi na bakrenem orodju neznanega porekla, ki je zdaj v Britanskem muzeju. Ime (nomen) Neitikerti Siptah je zapisano v 7. vrstici 5. kolone Torinskega seznama kraljev oziroma 7. vrstici 4. kolone Gardinerjeve rekonstrukcije Torinskega seznama.\n_START_SECTION_\nIstovetnost z Nitokris\n_START_PARAGRAPH_\nGr\xc5\xa1ki zgodovinar Herodot v svojih Zgodbah opisuje legendo, da se je egip\xc4\x8danska kraljica Nitokris ma\xc5\xa1\xc4\x8devala morilcem svojega brata in mo\xc5\xbea tako, da jih je povabila na banket in preusmerila tok Nila, da so se vsi utopili. Isto zgodbo je zapisal tudi egip\xc4\x8danski zgodovinar Maneton iz 3. stoletja pr. n. \xc5\xa1t.  v svoji Egiptiaki (Zgodovina Egipta). Maneton pi\xc5\xa1e, da je bila Nitokris \xc2\xbbpogumnej\xc5\xa1a od vseh mo\xc5\xbe svojega \xc4\x8dasa, najlep\xc5\xa1a od vseh \xc5\xbeensk, lepe polti in rde\xc4\x8dih lic\xc2\xab. Maneton ji pripisuje tudi gradnjo Menkaurejeve piramide: \xc2\xbbOna je, tako pravijo, postavila piramido s pogledom na goro\xc2\xab. \xc4\x8ceprav Herodot ne omenja imena umorjenega vladarja, je, po Manetonu, Nitokris vladala neposredno za Merenrejem II., zato se pogosto istoveti z njim. Ker je na Abido\xc5\xa1kem seznamu kraljev neposredni naslednik Merenreja II. faraon Ne\xc4\x8derkare, je nem\xc5\xa1ki egiptolog Ludwig Stern leta 1883 domneval, da sta Ne\xc4\x8derkare in Nitokris ista oseba._NEWLINE_Danski egiptolog Kim Ryholt je v nedavni \xc5\xa1tudiji potrdil Sternovo hipotezo. Tyholt trdi, da je ime Nitokris rezultat zdru\xc5\xbeitve in popa\xc4\x8ditve imena Ne\xc4\x8derkare. Na Torinskem seznamu kraljev je faraon z imenom Neitiqerti Siptah, katerega polo\xc5\xbeaj je negotov. Ryholt je z mikroskopsko analizo vlaken papirusa ugotovil, da je spadal na konec \xc5\xa0este dinastije, neposredno za Merenreja II. Ker je ja Abido\xc5\xa1kem seznamu kraljev na tem mestu Ne\xc4\x8derkare in ker je Siptah mo\xc5\xa1ka in ne \xc5\xbeenska oblika imena, je zaklju\xc4\x8dil, da ime Nitokris izhaja verjetno iz priimka Neitikerti.'